Grønland beboerforening kritiseres for å være blendahvite

Henrik Arneberg

15. okt. 2015 20:57 Sist oppdatert 26. oktober 2015

Pia Prestmo (sekretær) og Berit Jagmann (leder, med rød jakke på bildet) er enige i kritikken Grønland beboerforening har fått for å være en hvit forening, men opplever at det er vanskelig å rekruttere personer med innvandrerbakgrunn til frivillig arbeid. Rolf Øhman

Vi vil gjerne ha flere innvandrere i styret og som medlemmer, men sliter med rekruttering, svarer beboerforeningen.

Etter at Pia Prestmo, lokalpolitiker for Høyre og styremedlem i Grønland beboerforening, uttalte seg kritisk til demonstrasjonene på Grønland, har beboerforeningen mottatt mye kritikk på sine Facebook-sider, blant annet fra aksjonen STOP#AllWhitepanel i Norge.

Et blendahvitt styre som mangler mangfold i en bydel med høy andel innbyggere med innvandrerbakgrunn, sier kritikere. De kritiserer også Prestmo for å ha blandet roller, at hun har fremmet egne meninger på vegne av beboerforeningen.

I et åpent brev Aftenposten har fått tilgang til, svarer beboerforeningens styreleder Berit Jagmann , ogsåleder forRødt i Gamle Oslo, på denne kritikken.

Mener kritikerne er anonyme

Jagmann skriver at styret i Grønland beboerforening ikke har tatt noe standpunkt til skyteepisoden eller til demonstrasjonene som har vært arrangert i etterkant av dette:

«Blant våre medlemmer vil det nok være ulike syn både på skytingen og på de etterfølgende demonstrasjonene. Beboerforeningen har ikke og vil neppe ta noe standpunkt til dette. Vår oppgave må heller være å fremme dialog og forståelse mellom ulike grupper i området. Det tror vi bidrar til et bedre bomiljø. Medlemmer av beboerforeningen har selvsagt lik rett som alle andre til å uttale seg om denne saken, men de gjør det i så fall på egne vegne».

Videre skriver hun at foreningen gjerne tar diskusjoner, men vil vite hvem de diskuterer med. Det har ikke kommet tydelig frem i angrepene fra STOP#Allwhitepanel.

— Hvorfor en aksjon har behov for å holde hemmelig hvem som står bak, vet vi ikke, men det inngir ikke tillit, konstaterer Jagmann i brevet.

Reagerte på demonstrasjon mot politivold

Kritikken mot beboerforeningen kom etter Pia Prestmo, foreningens sekretær, gikk ut og støttet politiets handlemåte.

Pia Prestmo er tidligere pressesjef i Høyre, nå lokalpolitiker og styremedlem i Grønland Beboerforening. Henrik Arneberg

Hun stilte seg kritisk til budskapene som ble fremmet i demonstrasjonene, og hun var kritisk til at Nye SOS rasisme var medarrangør.— De dyrker frem en konflikt i lokalmiljøet. Ingen vinner på en slik virkelighetsbeskrivelse av Grønland. Dessuten vil jeg ikke kalle det rasisme å uskadeliggjøre en kvinne som prøvde å knivstikke et barn, sa hun til Aftenposten.

Hun trakk frem eksempler på andre ting hun mener det heller burde demonstreres mot: tvangsekteskap, vold i hjemmet eller diskriminering av kvinner i moskeene.

På foreningens hjemmesider skrev kritikere, samt aksjonistgruppen STOP#Allwhitepanel, at beboerforeningen uttalte seg på tynt grunnlag, blant annet fordi de ikke har noen personer med innvandrerbakgrunn i styret sitt (et såkalt allwhitepanel).

Foreningen forstår kritikken, men...

I brevet skriver beboerforeningen at de forstår kritikken mot at de er en hvit forening, men sier at det oppleves som vanskelig å rekruttere innvandrere til frivillig arbeid i foreningen:

«For mange innvandrere er det krevende nok å bosette seg og oppdra barn i et fremmed land, og noen er redde for å bli ytterligere stigmatisert hvis de engasjerer seg, eller at de ikke er velkomne. Svært mange frivillige organisasjoner opplever dette problemet».

— Det er både høyt utdannende innvandrere og mange fjerdegenerasjons innvandrere som trolig ikke har problemer med å tilpasse seg Norge som et «fremmed land», som bor på Grønland. Men jeg skjønner at de ikke får rekruttert dersom holdningene som er kommet frem i mediene er representative for hele styret, sier Thomas Prestø.

Thomas Prestø er med i nettverket STOP#Allwhitepanel.

Han er er én av 30 personer som utgjør nettverket STOP#Allwhitepanel i Norge, og sier gruppen aldri har vært anonym, men er en del av en internasjonal kampanje. Prestmo i beboerforeningen er ikke enig.

— Denne kampanjen driver anonyme personangrep, og jeg registrerer at de har slettet innlegg hvor de blant kritiserer meg basert på hvem jeg er gift med. Det synes jeg er en lite konstruktiv måte å drive debatten videre på.

- Mangler forståelse og respekt

Thomas Prestø, som selv bor på Grønland og har tidligere jobbet i Antirasistisk Senter, forklarer hvorfor enkelte reagerte på utspillene fra Pia Prestmo.

— En kvinne ble skutt i lokalsamfunnet, og det somaliske miljøet på Grønland stiller spørsmål ved hva som skjedde. Problemet er at Prestmo uttalte seg på en måte der det virker som om hun representerer en samlet beboerforening.

- Prestmo har først og fremst kritisert Nye SOS Rasisme for at de som medarrangør «kuppet» demonstrasjonen, blant annet ved å understreke at Norge er en rasistisk politistat i appeller før marsjen?

Før demonstrasjonen var det hengt opp slike plakater over store deler av Grønland.

— Nye SOS Rasisme var ikke arrangører, og mange som gikk i demonstrasjonen har reagert på måten de tok plass. Det vi mener er problematisk, er at Prestmo prøver å diktere hva hun mener folk skal demonstrere om. Det fremstår som hun og styret i beboerforeningen representerer et syn som vitner om ekstremt liten forståelse for at mange nabolaget bryr seg om hva som har skjedd i denne konkrete saken, svarer Prestø.

Fakta Dette er saken: En 39-år gammel trebarnsmor ble skutt i magen av en politimann på Grønland 18. september.Ifølge politiet var hun var i ferd med å hogge mot et barn med kniv.Somalisk velferdsforening og Nye SOS Rasisme har demonstrert to ganger, blant annet mot politivold.Tidligere informasjonssjef i Høyre, nå lokalpolitiker og sekretær i Grønland beboerforening, Pia Prestmo uttalte seg kritisk om demonstrasjonene. Hun sa blant annet at Nye SOS rasisme kan skape mer rasisme.Etter uttalelsene er Grønland beboerforening blitt kritisert for å være en hvit forening uten flerkultuelle i styret. Vis mer

Fakta Slik omtaler Stop#Allwhitepanel seg selv STOP #allwhitepanel er en internasjonal, digital kampanje som startet i Finland og kom til Norge i august.Kampanjen fokuserer på mangfold og representasjon. Man skal snakke MED mennesker og ikke OM de. Alle paneler skal ha mennesker berørt av tematikken representert og ikke ekskludere og usynliggjøre.Mr T - kampanjens logo har besøkt 50 arrangementer og ca 30 % av arrangørene har tatt kritikken til etterretning. Aktivistene representerer ulike kjønn, alder, samfunnslag, religion, seksuell identitet og etnisitet.Følgende personer er med i det norske nettverket:Thomas Talawa Prestø, Mohamed Abdi, Anita Rathore, Nina Bahar, Morad Jarodi, Susanne Demou Øvergaard, Elisabeth Norheim, Hilde Fiva Buzungu, Gry Tina Tinde, Evy Ellingvåg, Elisabeth Gade, Berit Grenselosen, Stine Sandnes, Kjersti Opstad og Knut Yrvin. Vis mer